
## **Zapojte sa do súťaže DRÁMA 2020!**

***Uzávierka 21. ročníka súťaže je 31. januára 2021.***

**|Bratislava, 13. január 2021| - Autorky a autori súčasnej drámy majú už len pár dní na to, aby mohli svoje súťažné texty prihlásiť do súťaže pôvodných divadelných hier v slovenskom a českom jazyku DRÁMA. Okrem lákavých inscenačných cien čaká na autorku alebo autora víťazného textu odmena v hodnote 1 000 €.**

21. ročník súťaže DRÁMA vyhlásili Divadelný ústav, Slovenské národné divadlo a Divadlo Jána Palárika v Trnave. K organizátorom súťaže DRÁMA 2020 sa po prvýkrát pridali aj Štátne divadlo v Košiciach a Štúdio 12, platforma Divadelného ústavu pre novú drámu a nové divadlo. Partnerom súťaže je Rozhlas a televízia Slovenska – Rádio DEVÍN. Texty finalistov súťaže, ktorá je anonymná, budú na jej konci publikované v podobe elektronickej knihy. **Autorky a autori súčasnej drámy môžu prihlásiť svoje divadelné hry do súťaže najneskôr do 31. januára 2021**.

**Okrem finančnej odmeny aj lákavé inscenačné ceny**

Okrem toho, že na autorku či autora víťazného textu čaká finančná odmena, o tie najdôležitejšie – inscenačné ceny sa postarali partneri súťaže.

Činohra Slovenského národného divadla: udelí cenu, ktorou bude naštudovanie nimi vybranej divadelnej hry vo forme scénického čítania v Modrom salóne SND.

Divadlo Jána Palárika v Trnave: udelí cenu, ktorou je naštudovanie vybraného textu v rámci podujatia #stagestream.

Štátne divadlo v Košiciach: udelí Cenu Činohry ŠDKE, ktorá spočíva v naštudovaní nimi vybraného textu formou scénického čítania v nasledujúcej divadelnej sezóne.

RTVS – Rádio DEVÍN: udelí Cenu RTVS, ktorou bude naštudovanie textu v podobe rozhlasovej hry alebo inscenovaného čítania.

Štúdio 12, divadelná platforma Divadelného ústavu: udelí Cenu Štúdia 12, ktorou bude naštudovanie textu formou scénického čítania v nasledujúcej divadelnej sezóne.

**Informácie o prihlasovaní dramatických textov do súťaže DRÁMA 2020**

NOVINKA: Z dôvodu súčasnej epidemiologickej situácie môžu autorky a autori posielať svoje dramatické texty nielen poštou, ale aj e-mailom.

**Inštrukcie pre posielanie súťažných textov e-mailom**

Prihlasované texty bez označenia mena a iného identifikátoru môžu autorky a autori poslať priamo e-mailom na adresu: lenka.cepkova@theatre.sk. E-mail musí okrem súťažného textu obsahovať naskenovanú prihlášku, ako aj doklad o zaplatení registračného poplatku v sume 15 €.

**Inštrukcie pre posielanie súťažných textov poštou**

Prihlasované texty v troch tlačených vyhotoveniach a jednom vyhotovení textu na CD nosiči alebo USB kľúči spolu s prihláškou v zalepenej obálke a dokladom o zaplatení registračného poplatku v sume 15 € zašle autor alebo autorka na adresu:

Divadelný ústav

Jakubovo nám. 12

813 57 Bratislava

heslo „DRÁMA 2020“

Uhradenie registračného poplatku:

Štátna pokladnica, IBAN: SK34 8180 0000 0070 0007 1011

Koordinátorka súťaže:

Lenka Čepková, lenka.cepkova@theatre.sk

Štatút súťaže spolu s prihláškou a podmienkami je k dispozícii na webovej stránke [Divadelného ústavu](https://www.theatre.sk/projekty/sutaze-dramatickych-textov/sutaz-drama).

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk